Aspecte ale regimului juridic aplicabil cuplurilor de homosexuali

Articolul 2 al Pactului Internaţional asupra drepturilor civile şi politice menţionează:"Statele părţi la prezentul Pact (România fiind printre acestea) se angajează să respecte şi să garanteze tuturor indivizilor care se găsesc pe teritoriul lor şi ţin de competenţa lor drepturile recunoscute în prezentul Pact, fără nici o deosebire, în special de rasă, culoare, sex, limbă, religie, opinie publică sau orice altă opinie, origine naţională sau socială, avere, naştere sau întemeiată pe orice altă împrejurare."

Atât Pactul Internaţional asupra drepturilor civile şi politice (art.17), cât şi Convenţia Europeană pentru Apărarea Drepturilor Omului şi a Libertăţilor Fundamentale (art.8) garantează dreptul la viaţă privată.

Schimbarea structurilor economice, politice, sociale, culturale şi nu în ultimul rând religioase în lume, se datorează unor cauze istorice bine determinate, dar la rândul lor acestea reuşesc să schimbe mentalitatea şi apoi comportamentul moral - spiritual al omului.

Spre exemplificare ne vom referi doar la un singur caz, şi anume la homosexualitate. Dacă secole de-a rândul, sub influenţa creştină, homosexualitatea era considerată, după expresia Sfântului Apostol Pavel, patimă de necinste, de ocară sau de ruşine şi sancţionată cu duritate de codul penal al ţărilor civilizate, ca un delict anti-social, acum însă a devenit liberalizată aproape în întreaga lume. Şi nu numai că a intrat în literatură, în pictură, în muzică, în cinematografie, în arta fotografică şi chiar în politică, făcându-i-se la toate nivelele multă publicitate.

În cursul ultimelor două decenii, opinia privind cuplurile de homosexuali s-a modificat. Mai multe motive sunt la originea acestei evoluţii. Pe de-o parte, a avut loc o modificare generală a structurilor societăţii, care a antrenat apariţia unei mai mari diversităţi a formelor de vieţuire în comun şi care a dus la modificarea conceptelor morale. Pe de altă parte, o mai mare deschidere şi un plus de toleranţă în ceea ce priveşte modul de viaţă al indivizilor, care poate fi atribuit unei interpretări mai largi a principiului fundamental privitor la libertatea personală. Statutul cuplurilor de homosexuali fiind supus unei evoluţii o dată cu trecerea timpului, astăzi putându-se vorbi de drepturi egale sau cel puţin asemănătoare acordate cuplurilor de homosexuali comparabile fiind cu cele acordate cuplurilor heterosexuale.

În acelaşi timp se observă şi o evoluţie privitoare la cuplurile heterosexuale necăsătorite, al căror statut juridic, ce implică drepturi şi obligaţii, începe să se asemene cu cel al cuplurilor heterosexuale căsătorite.

În ceea ce priveşte cuplurile homosexuale apare o instituţie nou adoptată de marea majoritate a legislaţiilor ţărilor occidentale în materie, numită parteneriat înregistrat, "partenariat enregistré", care se aseamănă cu instituţia căsătoriei pentru cuplurile heterosexuale, dar în acelaşi timp există şi diferenţe pe care le vom analiza în materialul pe care îl supunem atenţiei dumneavoastră.

  

I. I N T R O D U C E R E

 

Cu ocazia aniversării a douăzeci de ani de la semnarea Pactului civil de solidaritate, revendicările privind exercitarea drepturilor părinteşti de către cuplurile de homosexuali au luat amploare. Cu această ocazie am studiat reglementările privind această temă din următoarele state: Germania, Belgia, Danemarca, Olanda, Portugalia, Anglia şi Ţara Galilor, Franţa, Suedia şi Spania, axându-ne pe: autoritatea părintească, adopţia şi asistenţa medicală pentru inseminare artificială, structurate astfel:


- adopţia de către un cuplu de homosexuali;


- adopţia de către un homosexual a copilului partenerului său;

- exercitarea drepturilor părinteşti într-un cuplu de homosexuali;

- accesul homosexualilor care trăiesc în cuplu la asistenţă medicală pentru inseminare artificială.

Examinarea dispoziţiilor în vigoare din cele nouă state a scos la iveală următoarele:

· Olanda este singura ţară unde un cuplu de homosexuali poate adopta un copil;

· legislaţiile olandeză şi daneză sunt singurele care autorizează explicit adopţia unui copil de către partenerul homosexual al tatălui sau mamei sale;

· Olanda, Anglia şi Ţara Galilor şi, într-o anumită măsură Germania, permit unui cuplu de homosexuali de a exercita drepturile părinteşti;

· Germania şi Danemarca sunt singurele state unde legea rezervă accesul la asistenţă medicală pentru inseminare artificială pentru femeile care trăiesc într-un cuplu heterosexual.

· 1) Olanda este singurul stat unde un cuplu de homosexuali poate adopta un copil.

La 1 aprilie 2001 au intrat în vigoare, în Olanda, legea privind adopţia de către două persoane de acelaşi sex şi legea privind căsătoria între homosexuali. Aceste două legi permit cuplurilor de homosexuali, căsătorite, să adopte un copil, dar care trebuie să aibă naţionalitate olandeză.

În toate celelalte legislaţii studiate, adopţia poate fi făcută numai de către cuplurile heterosexuale căsătorite sau nu.

Homosexuali nu pot adopta un copil decât în mod individual.

2) Legislaţiile daneză şi olandeză sunt singurele care autorizează explicit adopţia unui copil de către partenerul homosexual al tatălui sau mamei sale.

a) În Danemarca şi Olanda un homosexual poate adopta copilul partenerului său.

În Danemarca, legea din1989 privind "parteneriatul înregistrat" , modificată în 1999, permite, printre altele, membrilor unui cuplu de a adopta copilul partenerilor săi. Această dispoziţie se aplică chiar dacă acest copil a fost adoptat, dar numai cu condiţia ca acest copil să aibă naţionalitatea daneză.

În Olanda, la 1 aprilie 2001 a intrat în vigoare legea privind adopţia de către două persoane care aparţin aceluiaşi sex. Un copil de naţionalitate olandeză poate fi adoptat de către partenerul tatălui sau mamei sale, indiferent de statutul juridic al cuplului şi de orietările lui sexuale.

b) Această posibilitate este exclusă în toate celelalte state.

În legislaţia din Portugalia există o reglementare care interzice, explicit, posibilitatea adopţiei copiilor de către partenerul homosexual al tatălui sau mamei lor. Acest lucru este implicit interzis în legislaţiile din Germania, Anglia şi Ţara Galilor, Belgia şi Spania.

Legislaţia portugheză cu privire la "căsătoria de fapt" permite cuplurilor heterosexuale să adopte copilul partenerului lor.

În acelaşi timp, în Germania şi în Belgia, legile care permit ca doi homosexuali să-şi oficializeze relaţia lor nu reglementează adopţia copiilor partenerului. În aceste două state, ca şi în Anglia şi Ţara Galilor, de asemenea şi în Spania, regulile generale privind adopţia nu interzic homosexualilor să adopte copii partenerilor lor. Totuşi, cum printre efectele adopţiei este şi cel al rupturii legăturilor cu familia de origine (în Germania, Anglia şi Ţara Galilor, Spania) şi cum, în general, procedura are puţine şanse dacă cel care doreşte să adopte îşi dezvăluie orientarea sa sexuală, adopţia copiilor partenerului se dovedeşte a fi imposibilă.

3) Olanda, Anglia şi Ţara Galilor şi, într-o mică măsură Germania, permit unui cuplu de homosexuali să exercite autoritatea părintească asupra copilului.

a) Olanda a introdus un nou concept în acest sens. În această ţară, după 1 ianuarie 1998, este posibil ca unul dintre părinţi să împartă drepturile părinteşti cu soţul, concubinul ori cu o persoană cu care are o legătură înregistrată, chiar dacă cei doi membri ai cuplului sunt de acelaşi sex. Autoritatea astfel exercitată se numeşte autoritate "comună" şi nu autoritate "părintească" şi se atribuie la cerere. Tribunalul nu poate soluţiona favorabil o asemenea cerere dacă unul dintre părinţi exercită autoritatea părintească iar celălalt solicitant întreţine relaţii personale strânse cu copilul.

Începând cu 1 ianuarie 2002, este posibil ca doi homosexuali care trăiesc în cuplu să împartă, în mod automat, autoritatea comună. 

b) În Anglia şi Ţara Galilor, homosexuali pot invoca dispoziţiile care permit tatălui natural sau terţilor să-şi exercite autoritatea părintească pentru a obţine exercitarea acestor drepturi.

Toate persoanele care trăiesc sub acelaşi acoperiş cu un copil pot obţine o ordonanţă judiciară "de rezidenţă". Această ordonanţă, care are drept rezultat atribuirea autorităţii parentale, poate fi pronunţată în favoarea partenerului homosexual al mamei sau tatălui copilului, în măsura în care judecătorul ajunge la concluzia că este în interesul copilului.

c) În Germania, partenerii homosexuali ai părinţilor îşi pot exercita, cu anumite limite, drepturile părinteşti.

În Germania, legea privind parteneriatul înregistrat, care a intrat în vigoare la 1 august 2001 prevede că două persoane de acelaşi sex pot încheia o alianţă care dă naştere la drepturi şi obligaţii comparabile cu cele ale soţilor, dar nu permite ca doi homosexuali să împartă exercitarea drepturile părinteşti. Se prevede, totuşi, în beneficiul partenerului care nu este părinte, o formă limitată a autorităţii părinteşti, avându-se în vedere deciziile privitoare la viaţa cotidiană a copilului şi care îi permite să ia toate măsurile necesare în caz de nevoie. 

d) În alte state, exercitarea autorităţii părinteşti împreună cu partenerul de acelaşi sex al unuia dintre părinţi este exclusă.

De exemplu, în Danemarca unul dintre părinţi poate împărţi exercitarea autorităţii părinteşti cu soţul sau concubinul său fără ca acesta să fie tatăl sau mama copilului, dar numai dacă împreună formează un cuplu heterosexual.

4) Germania şi Danemarca sunt singurele state unde accesul la asistenţa medicală pentru inseminare artificială sunt explicit rezervate femeilor care trăiesc într-un cuplu heterosexual

În Germania, directivele Ordinului federal al medicilor exclud femeile celibatare ori care trăiesc într-un cuplu homosexual de la posibilitatea de a beneficia de asistenţă medicală pentru inseminare artificială. Legea daneză care conţine reglementări privitoare la inseminarea artificială exclude, de asemenea, această posibilitate pentru aceeaşi categorie de femei.

Totuşi, cum acest text de lege nu trebuie respectat decât de medici, în Copenhaga, o clinică condusă de o moaşă s-a specializat în inseminări artificiale pentru femeile care sunt excluse de mai sus menţionatele directive.

În Anglia şi Ţara Galilor, ca şi în Spania, legea nu le interzice lesbienelor să apeleze la asistenţă medicală pentru inseminare artificială.

În Belgia, Olanda şi în Portugalia, în absenţa unor dispoziţii legislative explicite, instituţiile în cauză sunt cele care determină beneficiarii acestor servicii astfel, în primele două ţări lesbienele sunt admise, în schimb în a treia acest lucru este imposibil.

 

 II. România - Reglementări juridice care privesc cuplurile de homosexuali

  

În anul 1936, prin adoptarea Codului penal, a fost înscrisă şi prima incriminare a homosexualităţii în România. Reglementarea incriminatorie a rămas valabilă şi după adoptarea Codului penal din 1968.

După 1989, art.200 din Codul penal, cel care incrimina relaţiile sexuale între două persoane de acelaşi sex, în anumite condiţii, a devenit o barieră în calea unor priorităţi principale ale autorităţilor române post - revoluţionare, anume integrarea României în instituţiile europene.

Contrar opiniei exprimate de către Biserica Ortodoxă Română, care este împotriva relaţiilor dintre două persoane de acelaşi sex, la data de 21 iunie 2001, Guvernul României a adoptat Ordonanţa de Urgenţă număr.89/2001 prin care se abrogă art.200 Cod Penal şi a modificat textele altor articole referitoare la infracţiunile legate de viaţa sexuală, aşa încât să fie eliminate din legea penală discriminările pe criteriul orientării sexuale, care a fost aprobată de către cele două camere ale Parlamentului şi promulgată de către Preşedintele României.

Alte reglementări referitoare la cuplurile de homosexuali nu sunt prevăzute în legislaţia română.

 

 III. Reglementări juridice care privesc cuplurile de homosexuali în diferite state

  

· Anglia şi Ţara Galilor.

O propunere de lege privind parteneriatul înregistrat a fost prezentată în Camera Comunelor la 24 octombrie 2001, propunere ce are în vedere legalizarea parteneriatului, heterosexual sau homosexual, dar care nu prevede reglementări privind statutul copiilor. Legea urmează a fi examinată de Camera Comunelor la 10 mai 2002.

1) Adopţia

a) Adopţia unui copil de către un cuplu homosexual

Aceasta este imposibilă, adopţia nu poate fi realizată decât de un cuplu căsătorit.

b) Adopţia copiilor partenerului

Aplicarea regulilor generale privitoare la adopţie îi împiedică pe homosexuali să adopte copii partenerilor lor.

Adopţia de către o persoană singură este posibilă. Nu există decât un tip de adopţie, care corespunde adopţiei plenare. În consecinţă, adopţia de către partenerul homosexual duce la dispariţia legăturilor părinteşti între copil şi tatăl sau mama sa. 

2) Autoritatea părintească

Ea este automat acordată părinţilor, biologici sau adoptivi, indiferent dacă sunt căsătoriţi sau nu, ori dacă mama este singură.

Totuşi, toate persoanele care trăiesc cu un copil pot cere tribunalului o "ordonanţă de rezidenţă" în favoarea lor, tribunalul luând decizia în funcţie de interesul copilului. Acordarea acestui tip de ordonanţă duce la atribuirea autorităţii parentale, cu două rezerve: persoana care o obţine nu-şi poate da acordul privind adopţia copilului şi nici nu poate desemna un tutore.

Această reglementare, care permite părinţilor naturali să obţină autoritatea părintească asupra copiilor lor, poate fi folosită şi de către terţi. În particular, ea poate fi folosită de către partenerul homosexual al mamei sau al tatălui, potrivit legii din 1989 privind copii, care nu dă nici o indicaţie privind sexul titularului dreptului. În acest caz, autoritatea părintească poate fi împărţită între trei persoane, dintre care doi părinţi care, însă,sunt separaţi.

3) Dreptul la asistenţă medicală pentru inseminarea artificială

Legea din 1990 privind fecundarea şi embriologia umană nu prevede nici o reglementare referitoare la situaţia familiei care beneficiază de inseminare artificială sub supraveghere medicală, astfel legiuitorul nu exclude a priori nici o categorie de femei. Totuşi, art.13 din lege prevede că o asemenea cerere poate fi rezolvată numai dacă mama poate asigura bunăstarea copilului, precizându-se că bunăstarea cuprinde "nevoia unui tată".

Codul deontologic al Human Fertilisation and Embryology Authority (Autoritatea de fertilizare şi embriologie), organ abilitat cu supravegherea respectării legii din 1990, precizează că instituţia care se ocupă cu inseminarea artificială trebuie, dacă copilul nu va avea un tată legal, să analizeze dacă viitoarea mamă are capacitatea să satisfacă nevoile copilului şi să cerceteze dacă cineva din familie sau din anturajul social al viitoarei mame, vrea şi poate să împartă cu aceasta responsabilitatea creşterii şi educării copilului.

Astfel, se poate trage concluzia că pot fi inseminate artificial şi lesbienele care trăiesc într-un cuplu homosexual.

  

· Belgia

Legea din 23 noiembrie 1998 privind coabitarea legală a intrat în vigoare la 1 ianuarie 2000. Ea permite ca două persoane, fără a se ţine cont de natura relaţiei sau de sexul lor, să facă o declaraţie oficială de coabitare, beneficiind de o protecţie juridică minimă.

Adopţia

a) Adopţia unui copil de către un cuplu homosexual

Două persoane de acelaşi sex care au făcut o declaraţia oficială de coabitare nu pot adopta împreună un copil conform legii. Adopţia comună este rezervată exclusiv soţilor.

b) Adopţia copiilor partenerului

Codul civil prevede că o persoană singură poate adopta un copil, dar care nu antrenează ruperea legăturilor cu familia de origine.

Teoretic, nimic nu împiedică un homosexual să adopte copilul partenerului său. Practic, celibatarii homosexuali sunt adesea obligaţi să-şi ascundă homosexualitatea (preferinţele sexuale) pentru a putea adopta, dar acest lucru nu se întâmplă.

2) Autoritatea părintească

Codul civil atribuie exercitarea autorităţii părinteşti tatălui şi mamei, biologici sau adoptivi, chiar dacă trăiesc separat ori numai unuia dintre părinţi, dacă filiaţia faţă de celălalt părinte nu este stabilită.

3) Dreptul la asistenţă medicală pentru inseminarea artificială

În absenţa dispoziţiilor legislative, instituţiile care se ocupă cu inseminarea artificială sunt cele care decid dacă acceptă sau nu o cerere din partea unui cuplu de homosexuali, aceştia putând fi, astfel, beneficiarii asistenţei medicale necesare.

  

· Danemarca

Danemarca a fost prima dintre ţările europene care a permis ca două persoane de acelaşi sex să-şi înregistreze legătura lor, în baza legii din 1 iunie 1989 privind parteneriatul înregistrat, intrată în vigoare la 1 octombrie 1989. Această lege nu se aplică decât homosexualilor. Ea a introdus o asimilare generală între legăturile înregistrate şi căsătorie, dar prevede şi câteva excepţii, mai ales cu privire la copii.

1) Adopţia

a) Adopţia unui copil de către un cuplu homosexual

Adopţia comună nu poate fi realizată decât de către soţi.

Legea din 1989 dispune că, în general, legăturile înregistrate produc aceleaşi efecte ca şi căsătoria. Totuşi, ea prevede explicit că un cuplu de homosexuali care şi-au înregistrat legătura nu poate adopta un copil.

b) Adopţia copiilor partenerului.

Legea din 1989 privind legăturile înregistrate a fost modificată în 1999, prevăzând posibilitatea unuia dintre cei doi parteneri să adopte copilul celuilalt, chiar dacă acest copil a fost adoptat. Această posibilitate este exclusă pentru copilul adoptat dintr-o ţară străină.

2) Autoritatea părintească

Este imposibil ca doi homosexuali, chiar dacă şi-au înregistrat legătura, să împartă autoritatea părintească.

În fapt, legea privind autoritatea parentală prevede că aceasta poate fi împărţită între unul dintre părinţi şi soţul său sau concubinul său fără ca acesta din urmă să fie tatăl sau mama copilului şi interzice explicit împărţirea exercitării drepturilor părinteşti în beneficiul "legăturilor înregistrate".

3) Dreptul la asistenţă medicală pentru inseminarea artificială

Legea din 10 iunie 1997 privind fecundarea artificială prevede că asistenţa medicală pentru inseminare artificială nu poate fi propusă decât cuplurilor căsătorite ori cuplurilor heterosexuale necăsătorite, dar stabile.

Totuşi, cum această lege nu trebuie să fie respectată decât de către medici, alte persoane care lucrează în domeniul medical pot practica inseminarea artificială pentru familiile care nu îndeplinesc condiţiile puse de lege, în această categorie intrând şi femeile care trăiesc într-un cuplu homosexual. Clinica Stork din Copenhaga, care este condusă de o moaşă, s-a specializat în acest domeniu.

Conform art.7, legea nu se aplică în insulele Feroe şi Groenlanda numai dacă se adoptă un decret regal care poate prevede intrarea în vigoare, în totalitate sau parţial, cu posibilitatea adăugării şi altor condiţii.

  

· Franţa

1) Adopţia

· După anul 1996, adopţia cu efecte depline este admisă şi în cazul celibatarilor. Legea Mattei din iulie 1996 impune vârsta minimă pentru adoptator la 26 de ani. Legea nu precizează nimic referitor la orientarea sexuală a celibatarului, dar dacă acesta îşi declară homosexualitatea cererea lui de adopţie este refuzată.

· Adopţia de către un cuplu de homosexuali nu este admisă; cuplurile care doresc să adopte trebuie să fie căsătorite de cel puţin doi ani. În caz de divorţ, dacă unul dintre părinţi este homosexual poate obţine exercitarea drepturilor părinteşti cu privire la copilul său dar, în general, tribunalul acordă rar acest drept.

2) Dreptul la asistenţă medicală pentru inseminare artificială

· Legea din iulie 1994 privind dreptul la asistenţă medicală pentru inseminare artificială reglementează explicit categoriile de beneficiari ai acestor servicii:

· - cuplurile heterosexuale, care trăiesc în cuplu în momentul recurgerii la aceste metode şi care trebuie să aibă vârsta de procreere;

· - cuplurile căsătorite de cel puţin doi ani sau concubinii care pot face dovada că trăiesc împreună de cel puţin doi ani.

  

· Germania

Legea din 16 februarie 2000 privind parteneriatul înregistrat, intrată în vigoare la 1 august 2001, nu se aplică decât homosexualilor şi permite ca două persoane de acelaşi sex să încheie un contract care le dă drepturi şi obligaţii comparabile cu cele ale soţilor.

1) Adopţia

a) Adopţia unui copil de către un cuplu homosexual

Două persoane de acelaşi sex care au încheiat un parteneriat înregistrat nu au posibilitatea să adopte, împreună, un copil. Numai două persoane căsătorite pot face acest lucru.

b) Adopţia copiilor partenerului

Legea privind parteneriatul înregistrat nu are nici o reglementare în acest sens. În fapt, ea nu conţine nici o dispoziţie explicită referitoare la adopţia de către unul dintre membrii cuplului a copiilor partenerului său. Pe de altă parte, dacă în Codul civil este prevăzută posibilitatea ca unul dintre soţi să adopte copii soţului său, absenţa asimilării între căsătorie şi parteneriatul înregistrat nu permite cuplurilor de homosexuali care şi-au oficializat comuniunea să beneficieze de aceste dispoziţii.

Pe de altă parte, aplicarea regulilor generale privind adopţia împiedică pe homosexuali să adopte copii partenerilor săi. În fapt, un homosexual poate, în aceleaşi condiţii ca orice persoană singură, să adopte un copil. Dacă adoptă copilul partenerului său, acesta din urmă, din cauză că printre efectele adopţiei este şi ruperea relaţiilor cu familia naturală, pierde dreptul de a exercita autoritatea parentală.

 

2) Autoritatea părintească

Legea din 16 februarie 2000 nu prevede posibilitatea ca două persoane angajate într-un parteneriat înregistrat să împartă autoritatea părintească. Totuşi, legea a introdus o formă limitată a autorităţii părinteşti în favoarea partenerului care nu este părinte. În fapt, ea dispune astfel, pentru că unul dintre cei doi parteneri exercită singur autoritatea parentală asupra copilului, partenerul său poate participa la luarea măsurilor necesare pentru buna desfăşurare a vieţii cotidiene. Acest drept permite, de asemenea, asigurarea reprezentării legale a copilului.

Legea precizează că, în caz de nevoie, partenerul poate lua măsurile ce se impun pentru binele copilului, dar trebuie să-l anunţe în mod rapid pe cel care exercită autoritatea părintească.

 

3) Dreptul la asistenţă medicală pentru inseminare artificială

Legea federală din 1990 referitoare la embrion, de natură penală, nu-i defineşte pe beneficiarii potenţiali ai asistenţei medicale pentru inseminare artificială.

Lacunele legii sunt acoperite de directivele Ordinului federal al medicilor, care exclud explicit femeile celibatare sau pe cele care trăiesc angajate într-un cuplu homosexual de la posibilitatea de a beneficia de asistenţă medicală în vederea inseminării artificiale.

  

· Olanda

După 1 ianuarie 1998, dată la care a intrat în vigoare legea privind introducerea parteneriatului înregistrat, cuplurile de homosexuali au, precum toate cuplurile heterosexuale care nu sunt căsătorite, posibilitatea de a-şi trăi viaţa în comun în mod oficial.

După 1 aprilie 2001, legea privind accesul liber la căsătorie al homosexualilor a intrat în vigoare.

Pe viitor, doi homosexuali pot trăi împreună liberi, fie înregistrându-şi legătura, fie căsătorindu-se. Diferenţele între cele două moduri de a trăi împreună sunt mai ales în legătură cu copii, numai căsătoria permite unui cuplu de homosexuali să adopte împreună un copil.

  

1) Adopţia

a) Adopţia unui copil de către un cuplu de homosexuale

Ca efect al căsătoriei şi datorită prevederilor din legea privind adopţia de către două persoane care aparţin aceluiaşi sex, care a intrat în vigoare la 1 aprilie 2001, este posibil ca un cuplu de homosexuali să adopte un copil, în aceleaşi condiţii precum un cuplu heterosexual, numai dacă cel adoptat are naţionalitate olandeză.

Dacă cei doi membrii ai cuplului sunt împreună de cel puţin trei ani şi s-au ocupat de copil cel puţin un an, judecătorul se poate pronunţa favorabil asupra cererii lor de adopţie. Această condiţie se aplică indiferent de orientarea sexuală a cuplului căsătorit.

 

b) Adopţia copiilor partenerului

După 1 aprilie 2001, data la care a intrat în vigoare legea privind adopţia de către două persoane aparţinând aceluiaşi sex, un copil poate fi adoptat de către partenerul tatălui sau mamei sale, indiferent de statutul juridic al cuplului (căsătoriţi, parteneriat înregistrat ori uniune liberă), inclusiv când cei doi membri ai cuplului sunt de acelaşi sex.

Indiferent de orientarea sexuală a cuplului, legea cere ca cel care adoptă să locuiască o perioadă de cel puţin trei ani neîntrerupţi împreună cu mama sau tatăl copilului şi să se fi îngrijit de copil o perioadă de cel puţin un an. Dacă totuşi, copilul se naşte în perioada în care mama sa şi partenerul său trăiesc împreună, este suficient ca prima condiţie să fie îndeplinită, cererea de adopţie putând fi formulată imediat după naştere. Dacă adaptorul este de acelaşi sex cu părintele, copilul trebuie să aibă naţionalitatea olandeză.

2) Autoritatea părintească

După 1 ianuarie 1998, este posibil ca unul dintre părinţi să poată împărţi exercitarea drepturilor părinteşti cu soţul său, concubinul său ori împreună cu cel cu care este angajat într-un parteneriat înregistrat, chiar dacă cei doi membri ai cuplului aparţin aceluiaşi sex.

Această dispoziţie, care permite ca doi homosexuali angajaţi într-o legătură înregistrată să împartă autoritatea parentală, se aplică de la 1 aprilie 2001, de când homosexualii au dreptul de a se căsători.

Autoritatea astfel exercitată se numeşte autoritate "comună" şi nu autoritate "parentală".

După Codul civil, autoritatea comună este atribuită de către o instanţă judecătorească la cererea celor doi interesaţi, avându-se în vedere următoarele:

- unul dintre părinţi exercită autoritatea parentală;

- celălalt petiţionar întreţine relaţii personale strânse cu copilul;

- interesul copilului trebuie avut în vedere, mai ales relaţiile cu celălalt părinte (din exteriorul cuplului) nu trebuie să fie ameninţate;

- atunci când celălalt părinte trăieşte în momentul luării deciziei, judecătorul trebuie să se asigure, pe de-o parte, dacă cei doi petiţionari s-au ocupat împreună de copil o perioadă de cel puţin un an şi, pe de altă parte, dacă părintele petiţionar care exercită autoritatea părintească a deţinut aceste drepturi, singur, o perioadă de cel puţin trei ani.

Exercitarea autorităţii părinteşti ia sfârşit la cererea unuia dintre cei doi deţinători, cerere prezentată instanţei de judecată, care decide dacă atribuie autoritatea părintească părintelui ori tutela partenerului părintelui copilului.

La 1 ianuarie 2002 a intrat în vigoare o modificare a Codului civil, care permite, în anumite cazuri, exercitarea autorităţii comune de către cuplurile de homosexuali, fără să fie nevoie de o decizie juridică.

Atribuirea automată a autorităţii comune unuia dintre părinţi şi partenerului său, care este sau nu soţul său, membrii cuplului aparţinând sau nu aceluiaşi sex, se face îndeplinind următoarele condiţii:

- cei doi parteneri sunt căsătoriţi ori au încheiat o legătură înregistrată;

- copilul este născut după căsătorie ori după înregistrarea legăturii;

- copilul nu are, în termenii legii, decât un părinte.

Astfel, două femei care trăiesc în cuplu, care sunt căsătorite ori au încheiat o legătură înregistrată, pot împărţi automat autoritatea comună dacă una dintre ele, în urma inseminării artificiale, dă naştere unui copil, care conform legii, nu are tată.

3) Dreptul la asistenţă medicală pentru inseminare artificială

Nici o lege nu-i defineşte (enumeră) pe potenţialii beneficiari ai asistenţei medicale privind inseminarea artificială. Totuşi, legea privind egalitatea între sexe exclude toate discriminările fondate pe orientările sexuale, mai ales în domeniul medical. În consecinţă, lesbienele pot avea acces la tehnicile medicale de inseminare asistate.

 

· Portugalia

Legea nr.7 din 11 mai 2001 privind măsurile de protecţie pentru "legăturile de fapt" oferă anumite drepturi celor care trăiesc într-un cuplu liber, indiferent dacă este heterosexual sau homosexual.

Legea vizează, mai ales, asimilarea regimului fiscal al concubinilor cu cel al cuplurilor căsătorite şi protejarea concubinului supravieţuitor în cazul decesului partenerului său (menţinerea locuinţei, asigurări sociale).

1) Adopţia

Legea din 11 mai 2001 aliniază regimul cuplurilor care trăiesc în concubinaj cu cel pentru cuplurile căsătorite, astfel:

- se oferă posibilitatea de a adopta copii partenerului şi,

- posibilitatea adopţiei comune.

Totuşi, aceste posibilităţi sunt rezervate numai cuplurilor heterosexuale.

2) Autoritatea părintească

Este imposibil ca doi homosexuali să exercite împreună autoritatea parentală asupra copilului unuia dintre ei.

Conform Codului civil, autoritatea parentală nu poate fi împărţită decât între tatăl şi mama copilului, căsătoriţi sau nu, care trăiesc ori nu împreună.

3) Dreptul la asistenţă medicală pentru inseminare artificială

Nici o lege nu enumeră pe beneficiarii asistenţei medicale în vederea inseminării artificiale. În fapt, textul aprobat de către Adunarea Republicii la 17 iunie 1999, care limitează accesul la aceste tehnici numai în favoarea cuplurilor căsătorite ori numai cuplurilor heterosexuale stabile, nu a fost promulgat de către Preşedintele Republicii.

Alegerea (stabilirea) beneficiarilor se realizează de către instituţiile care practică asistenţa medicală pentru inseminarea artificială. Conform Comitetului Naţional de Etică, cererile homosexualilor nu sunt acceptate.

  

· Spania

În aprilie şi iunie 2001, cinci propuneri de legi vizând autorizarea căsătoriei cuplurilor de homosexuali au fost depuse la Congresul Deputaţilor. Ele au fost respinse la 25 septembrie 2001.

Totuşi, comunităţile autonome din Aragon, Catalonia, Navarre şi Valencia au adoptat legi care dau anumite drepturi cuplurilor stabile, heterosexuale şi homosexuale. Unele dintre aceste legi prevăd reglementări importante.

La 30 iunie 1998, Parlamentul Regional al Cataloniei a adoptat prima lege privind cuplurile din Sudul Europei. A doua, la mai puţin de un an, a fost votată de către Parlamentul din Aragon la 12 martie 1999.

Acestea sunt primele reglementări din ţară şi din zona mediteraneană care ocrotesc drepturile cuplurilor necăsătorite, homosexuale sau heterosexuale.

Textele legii permit membrilor cuplurilor care au o viaţă comună dar nu sunt căsătoriţi recunoaşterea civilă de cuplu, dar numai în aria de competenţă a celor două regiuni.

Nu există nici o diferenţă între drepturile acordate cuplurilor homosexuale faţă de cele acordate cuplurilor heterosexuale. Numai în anumite cazuri, cum ar fi adopţia, cuplurilor heterosexuale au acest drept, care este exclus cuplurilor homosexuale. Totuşi, cuplurile homosexuale au avantaje comparabile, de exemplu: pentru cuplurile homosexuale, dreptul de a primi o pătrime din masa succesorală a partenerului său decedat, în caz de deces fără testament, lucru care nu este posibil în cazul cuplurilor heterosexuale.

Prin lege au fost introduse următoarele reglementări pentru cuplurile homosexuale:

- pentru prima dată în legislaţia spaniolă a fost introdusă o instituţie numită "legătură stabilă între homosexuali", care este definită ca fiind "o uniune stabilă a unui cuplu format din persoane de acelaşi sex care trăiesc ca şi cum ar fi căsătoriţi" şi care îşi declară dorinţa de a beneficia de reglementările acestei legi;

- pentru prima dată, în cazul în care unul dintre partenerii cuplului este declarat incapabil juridic, celălalt partener este prima persoană vizată pentru a fi desemnată tutore al persoanei cu care el/ea îşi împărţea viaţa;

- pentru prima dată, în cazul decesului unuia dintre parteneri, celălalt rămâne proprietarul mobilei, a bunurilor de uz personal (exceptând obiectele de valoare artistică ori istorică şi bijuteriile).

Este un imens pas în raport cu situaţia în care familia unei persoane decedate moşteneşte toate bunurile comune ale soţului supravieţuitor. Pentru prima dată acest drept este acordat şi partenerilor căsătoriţi, chiar dacă există un testament.

- este pentru prima dată, când unul dintre partenerii cuplului plăteşte o pensie celuilalt partener, ca urmare a rupturii legăturii, o anumită perioadă de timp, pentru a-şi reface viaţa.

În continuare, prezentăm reglementările naţionale în acest domeniu.

 

1) Adopţia

a) Adopţia unui copil de către un cuplu de homosexuali

Adopţia comună este imposibilă, ea nu poate fi realizată decât de un cuplu căsătorit ori de către un bărbat şi o femeie care "compun un cuplu unit permanent bazat pe o relaţie afectivă asemănătoare unei relaţii între soţi".

b) Adopţia copiilor partenerului

Aplicarea regulilor din Codul civil îi împiedică pe homosexuali să adopte copii partenerilor lor.

În fapt, nu există decât un tip de adopţie, adopţia completă (plenară), care antrenează ruperea legăturilor părinteşti cu familia de origine, cu excepţia a două cazuri:

- dacă cel adoptat este copilul soţului;

- dacă filiaţia celui adoptat nu este stabilită faţă de unul dintre părinţi şi dacă adaptatorul nu este de acelaşi sex cu acest părinte.

În consecinţă, adopţia de către partenerul homosexual provoacă dispariţia legăturilor părinteşti între copil şi tatăl sau mama sa.

2) Autoritatea parentală

Aceasta nu poate fi acordată decât părinţilor biologici sau adoptivi, care sunt căsătoriţi sau necăsătoriţi.

3) Dreptul la asistenţă medicală pentru inseminare artificială.

Legea 35 din 22 noiembrie 1988, referitoare la tehnicile de procreare medicale asistate, prevede că asistenţa medicală pentru inseminare artificială poate fi propusă numai femeilor majore şi cu o sănătate bună, indiferent de starea lor civilă.

În consecinţă, nimic nu împiedică pe o lesbiană care trăieşte în cuplu să ceară această asistenţă.

  

· Suedia

Legea votată la 23 iunie 1994 privind parteneriatul înregistrat şi concubinajul declarat a intrat în vigoare la 1 ianuarie 1995.

Legea are reglementări asemănătoare cu cele din legea daneză în domeniu, dar conţine o clauză specială referitoare la recunoaşterea automată a parteneriatelor înregistrate în alte state, cu respectarea condiţiilor din lege. În acelaşi timp, legea suedeză interzice unui concubin care trăieşte într-un cuplu homosexual să fie desemnat tutore legal al unui minor.

Înregistrarea cuplului poate fi făcută dacă cel puţin unul dintre parteneri este cetăţean suedez şi are domiciliu în Suedia, de către un judecător de district competent conform legii, ori de către o persoană desemnată din conducerea administrativă a oraşului unde locuiesc cei doi parteneri.

La fel ca şi în cazul căsătoriei, parteneriatul înregistrat ia sfârşit prin moartea unuia dintre parteneri sau în urma unei decizii judecătoreşti.

Parteneriatul înregistrat produce aceleaşi efecte legale ca şi căsătoria, cu excepţia posibilităţii adopţiei şi a asistenţei medicale în vederea inseminării artificiale.

1) Adopţia

a) Adopţia unui copil de către un cuplu homosexual

Cei doi parteneri de acelaşi sex ai parteneriatului înregistrat nu pot, nici împreună şi nici separat, să adopte copii. În acelaşi timp, nu pot fi desemnaţi, împreună, ca beneficiari ai dreptului de supraveghere a copilului.

2) Dreptul la asistenţă medicală pentru inseminare artificială

Dispoziţiile legii privind inseminarea artificială şi a legii privind fecundarea in vitro nu sunt aplicabile în cazul parteneriatelor înregistrate.

